Ensomme eller folk, der er enlige og bare ikke har nogen at fejre jul med, kan komme til at fejre jul med mange mennesker, hvis de bor i Sæby.

Her sørger en gruppe frivillige for deres juleaften. - Det er rart med noget liv juleaften. Jeg har hverken forældre, søskende eller børn, så det er godt, at nogle har tænkt på os, siger Claus Thomsen, der deltager i juleaftens-arrangementet på Sæby fritidscenter. Julefesten foregår helt traditionelt med julemad, sang, gaver og dans om juletræet. Det er byens handelsliv og en gruppe sponsorer bag Roblon-fonden, der sørger for, at arrangementet bliver betalt. - Der skal ikke være brugerbetaling. Vi andre betaler jo heller ikke for at komme til juleaften med familien, siger Anker Laden Andersen, advokat og en af sponsorerne. - Jeg er faktisk overrasket over, at så mange gerne vil samles juleaften ude i byen. Det er ikke nødvendigvis hjemløse, der kommer. Mange af deltagerne er også enlige, hvis børn bor i udlandet og ikke kommer hjem til jul, siger Anker Laden Andersen. Mindst 60 har meldt sig, og der er plads til flere. - Folk kan nå at melde sig til også i morgen formiddag, siger Tommy Thorsen, medarrangør. Juleaften begynder kl. 18 på Sæby fritidscenter.